Prezident Farg`onaga tashrifini Oltiariq tumanidan boshladi (foto)

Prezident Shavkat Mirziyoev Farg`ona viloyatiga tashrifini Oltiariq tumanidan boshladi.
Ma`lumki, davlatimiz rahbari hududlarni rivojlantirishda ularning o`ziga xos xususiyatidan va aholi ko`nikmalaridan kelib chiqib ish tutish zarurligini ta`kidlaydi. Oltiariqning shunday ustuvorligi dehqonchilikda, odamlarining omilkorligida. Ayniqsa, Oltiariq uzumi chet ellarda ham taniqli “brend”ga aylangan.
Bunday mahsulotlarni ko`paytirish maqsadida tuman chekkasidagi ming gektar adirlikda uzumchilik va bog`dorchilik plantasiyasi tashkil etildi.
Prezidentimiz ushbu bog`ni kelib ko`rdi.
Ilgari bu joy hech narsa ekilmaydigan quruq er edi. Qishloq xo`jaligini innovasion rivojlantirish borasidagi ishlar natijasida xalqimiz rizq-ro`zi uchun ming gektar yangi manba paydo bo`ldi. Buning uchun quduqlar va hovuzlar qazilib, tomchilatib sug`orish yo`lga qo`yildi. Bunda foydalanilgan uskuna va quvurlar ham to`liq mahalliy mahsulot.
O`zlashtirilgan maydonlarning 560 gektarida tokzor barpo etilib, “xusayni”, “kelinbarmoq”, “rizamat”, “kishmish” kabi xaridorgir uzum navlari ekilmoqda. 300 gektarlik intensiv bog`da olma, gilos, o`rik ko`chatlari o`tqazilmoqda.
Qator oralariga tarvuz ekilgan. Bozor talabiga qarab, qalampir, bulg`or qalampiri, bodring, ko`katlar va boshqa poliz mahsulotlari etishtiriladi. Bular aholi daromadi, yurtimiz eksportini oshirish uchun qo`shimcha manba bo`ladi.
- Farg`ona qishloq xo`jaligida katta natijalarga erishayapti, odamlarning dunyoqarashi o`zgarayapti, dehqonlar eksportga chiqayapti. Lekin kechagi natija bugunga to`g`ri kelmaydi. Doim izlanishda, harakatda bo`lishimiz kerak. Mana, salgina sharoit yaratilgani uchun shuncha joy bog` bo`ldi. Hali ichki imkoniyatlarimiz juda ko`p. Bu imkoniyatlarni “inson qadri” tamoyili asosida xalqimiz manfaatiga yo`naltirish kerak. Vodiy gavhari Farg`ona bunda namuna bo`lishi kerak, - dedi Shavkat Mirziyoev.
Bu er zamonaviy agrosanoat majmui bo`ladi - 1 ming 500 tonna sig`imli muzlatkichli ombor, maishiy xizmat shoxobchalari barpo etiladi. 6 ta minitraktor, 10 ta yuk mashinasi sotib olinadi. Bog` va tokzorlar aholiga bo`lib beriladi. Bu mirishkor oltiariqliklar uchun katta imkoniyatlar yaratadi.
Davlatimiz rahbari shu erda farg`onalik dehqonlar va klaster rahbarlari bilan suhbatlashdi.
- Bu bog` va tokzorlar aholiga xususiylashtirib beriladi. Mulkdor qancha ko`p bo`lsa, mas`uliyat ko`p bo`ladi, xaridorlarning, chet ellik hamkorlarning tadbirkorga ishonchi bo`ladi, odamlar ko`proq daromad oladi, - dedi Prezident.
Hududda 3 mingdan ortiq ish o`rni ochilishi aytildi. Ularga ishsiz yoshlar va ehtiyojmand oilalar, jumladan, xorijdan qaytib kelgan mehnat muhojirlari ishga olinadi.
Prezidentimiz shunday ishchilar bilan suhbatlashdi.
Shu erda Farg`ona viloyatida meva-sabzavotchilik va gulchilikni rivojlantirish bo`yicha loyihalar taqdimot qilindi.